Vier beseer tydens ontploffing in werkswinkel | Maroela Media
Die werkswinkel was by brandbestryders se aankoms op die toneel in ligte laaie. Foto: Verskaf
Vier mense is ernstig beseer, van wie een in 'n kritieke toestand was, ná 'n chemiese ontploffing by 'n werkswinkel in Boksburg aan die Gautengse Oos-Rand.
William Ntladi, woordvoerder van die Ekurhuleni‑ramp- en nooddienste, sê noodpersoneel is Donderdag omstreeks 15:15 na dié toneel in Main Reefweg ontbied. Die werkswinkel is deel van 'n fabriek wat langs die Dunswart-treinstasie geleë is en by brandbestryders se aankoms was die gebou reeds in ligte laaie.
"Brandbestryders van die Boksburg Leon Ferreira-, Boksburg Sentraal- en Rynfield-brandweerstasie het almal op die noodroep gereageer en altesaam vyf brandweerwaens was op die toneel. By hul aankoms kon ontploffings van binne die werkswinkel gehoor word soos 210ℓ-houers deur die werkswinkel se dak geskiet het," sê Ntladi.
Brandbestryders moes vinnig werk om die brand onder bedwang te bring en die vlamme te blus voordat dit na die aangrensende strukture kon versprei.
Vier werknemers van die fabriek moes op die toneel mediese behandeling ontvang voordat hulle na hospitale gehaas is.
"Een manlike pasiënt was in 'n kritieke toestand weens brandwonde aan sy gesig, nek en weens rookinaseming. Hy is na die Glenwood-hospitaal gehaas. Die ander drie pasiënte is ook ernstig beseer en het inasemingsbrandwonde en oppervlakkige brandwonde aan hul liggame opgedoen. Hulle was egter in 'n stabiele toestand en is na onderskeidelik die Tambo Memorial- en die Sunshine-hospitaal geneem."
Volgens Ntladi word vermoed die brand het ontstaan weens 'n chemiese reaksie in die werkswinkel, maar die presiese oorsaak sal deur 'n deeglike ondersoek vasgestel word.